MT Il-Ġurnal Uffiċjali tal-Unjoni Ewropea C 63/39

Talba għal deċiżjoni preliminari mressqa mill-High Court of Justice (England & Wales), Queen’s Bench Division (Administrative Court) fil-11 ta’ Jannar 2010 — Etimine SA vs Secretary of State for Work and Pensions

(Kawża C-15/10)

2010/C 63/62

Lingwa tal-kawża: l-Ingliż

Qorti tar-rinviju

High Court of Justice (England & Wales), Queen’s Bench Division (Administrative Court)

Partijiet fil-kawża prinċipali

Rikorrenti: Etimine SA

Konvenut: Secretary of State for Work and Pensions

Domandi preliminari

(1) Il-klassifikazzjonijiet tal-borat ikkontestati fid-Direttiva tal-Kummissjoni 2008/58 (1) u/jew fir-Regolament tal-Kummissjoni 790/2009 huma invalidi abbażi ta’ wieħed jew iktar mill-motivi li ġejjin: (a) Il-klassifikazzjonijiet ġew inklużi fid-Direttiva 2008/58 bi ksur ta’ rekwiżiti proċedurali essenzjali? (b) Il-klassifikazzjonijiet ġew inklużi fid-Direttiva 2008/58 bi ksur tad-Direttiva 67/548 (2) u/jew b’riżultat ta’ żbalji manifesti ta’ evalwazzjoni billi: (i) Il-Kummissjoni ma applikatx jew naqset milli tapplika l-prinċipju ta’ “trattament u użu normali” li jinsab fl-Anness VI tad-Direttiva 67/548 ? (ii) Kien hemm applikazzjoni illegali tal-kriterji tal-evalwazzjoni tar-riskji? (iii) Il-Kummissjoni naqset milli tapplika jew applikat b’mod żbaljat il-kriterju ta’ “adegwatezza” bi ksur tal-punt 4.2.3.3 tal-Anness VI tad-Direttiva 67/548 ? (iv) Il-Kummissjoni naqset milli tikkunsidra korrettement il-ħtieġa ta’ data epidemjoloġika/umana? u/jew (v) Il-Kummissjoni kisbet data b’mod illegali fir-rigward ta’ waħda mis-sustanzi tal-borat għall-klassifikazzjoni ta’ sustanzi oħra tal-borat u/jew tat raġuni inadegwata għal din il-kisba ta’ data li tmur kontra l-Artikolu 253 KE? (c) Il-klassifikazzjonijiet ġew inklużi fid-Direttiva 2008/58 bi ksur tal-prinċipju fundamentali tad-dritt Komunitarju ta’ proporzjonalità?

(2) Il-klassifikazzjonijiet ikkontestati tal-borat tar-Regolament Nru 790/2009 huma invalidi fis-sens li: (a) Ir-Regolament Nru 790/2009 ġie adottat b’mod żbaljat billi ntużat il-proċedura msemmija fl-Artikolu 53 bħala l-bażi legali tiegħu? (b) Il-kriterji għal klassifikazzjoni ġdida armonizzata taħt l-Anness I għar-Regolament (KE) Nru 1272/2008 (3) ma ġewx applikati, u minnflok, ġie applikat b’mod żbaljat l-Anness VII għar-Regolament (KE) Nru 1272/2008?

(1) Direttiva tal-Kummissjoni 2008/58/KE tal-21 ta’ Awissu 2008 li temenda, bil-għan li tadatta għall-progress tekniku, għat-30 darba d-Direttiva tal-Kunsill Nru 67/548/KEE dwar l-approssimazzjoni tal-liġijiet, ir-regolamenti u d-dispożizzjonijiet amministrattivi rigward il-klassifikazzjoni, l-imballaġġ u l-ittikkjettar tas-sustanzi perikolużi (Test b’rilevanza għaż-ŻEE) (ĠU L 246,p. 1)

(2) Direttiva tal-Kunsill, tas-27 ta’ Ġunju 1967, rigward l-approssimazzjoni tal-liġijiet, tar-regolamenti u tad-dispożizzjonijiet amministrattivi dwar il-klassifikazzjoni, l-imballaġġ u l-ittikkettjar ta’ sustanzi perikolużi, (ĠU Edizzjoni Speċjali bil-Malti, Kapitolu 13, Vol. 1, p. 27)

(3) Regolament (KE) Nru 1272/2008 tal-Parlament Ewropew u tal-Kunsill, tas-16 ta’ Diċembru 2008, dwar il-klassifikazzjoni, l-ittikkettar u l-imballaġġ tas-sustanzi u t-taħlitiet, li jemenda u jħassar id-Direttivi 67/548/KEE u 1999/45/KE, u li jemenda r-Regolament (KE) Nru 1907/2006 (Test b’rilevanza għaż-ŻEE) (ĠU L 353, p. 1)